《雷氏子推迹石鼓为隶古定圣俞作长诗叙之诸公继作予亦继其后》
宋代·刘敞

结绳既亡书契出，文字变化尤倏忽。太山七十有二代，遗事昏昏万无一。

岐阳石鼓起晚周，宣王之诗史籀笔。天下金石凡几存，此当为甲彼皆乙。

体势鸟迹杂蝌蚪，词章车攻与吉日。六书既废小雅缺，能使兼存此其实。

韩公昔尝歌感激，若弦周诗播琴瑟。雷生今复隶古定，如破鲁璧传简帙。

道之难行乃若兹，二千年间能事毕。先王亲用必贵本，流俗玩文因丧质。

此虽于今似不急，岂不班班见儒术。藏之天府自其所，大训河图亦何物。

会稽群玉久冥寞，漆简韦编尚彷佛。昔人虽死名不朽，智者能为巧当述。

太学先生事起废，诵此勤勤救埋没。会令永与天壤传，不比酒诰俄然失。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。